તેં જો કંઇ કર્યું છે ને તો હું ગળે ફાંસો ખાઇ લઇશ. તેં લવમેરેજ કર્યા તો હું પાટા પર સૂઇ જઇશ. ઇમોશનલ બ્લેકમેઇલિંગ ખતરનાક ચીજ છે. ઘણા લોકો વાત વાતમાં મરી જવાની વાત કરતા હોય છે. ગમે તેમ કરીને પોતાનું ધાર્યું કરાવવા ઇચ્છતા લોકો કંઇ ન કરી શકે ત્યારે મરવાની ધમકી આપતા રહે છે. ઘણા લોકો આપઘાતના સાચા કે ખોટા પ્રયાસો પણ કરતા રહે છે. આપઘાતની ધમકી અંગે વાત નીકળે ત્યારે અમુક લોકો એવું પણ કહેતા હોય છે કે, એ તો ડરાવવા માટે આવું કરે છે. એમ કોઇ મરતું નથી. આ તો બધાં એનાં ત્રાગાં છે. જોકે સામેવાળી વ્યક્તિને તો સતત એ ભય રહે છે કે ક્યાંક એ સાચેય એવું કરે તો? સ્યુસાઇડલ ટેન્ડન્સી એક વસ્તુ છે અને ઇમોશનલ બ્લેકમેઇલિંગ જુદી જ વાત છે. ઇમોશનલ બ્લેકમેઇલિંગ તો બ્લેકમેઇલિંગ કરતાં અનેકગણું ભયાવહ છે. બ્લેક મેઇલિંગમાં તો તમે કિંમત ચૂકવીને મુક્ત પણ થઇ શકો, ઇમોશનલ બ્લેકમેઇલિંગમાં તો તમારે તમારું મન મારવું પડે છે અને એક અજાણ્યા ડર નીચે જીવવું પડે છે.